ทรัมป์-คิม ถึงลอดช่อง อารักขาเข้ม (คลิป)
รอลุ้นผลเจรจา สันติภาพ2โสม หยุด นิวเคลียร์,พบกันวันนี้ สองผู้นำสูงสุด สหรัฐอเมริกา-เกาหลีเหนือ ทรัมป์-คิม หลังทั้งคู่เดินทางถึงเกาะเซนโตซา ประเทศสิงคโปร์ ล่วงหน้าสองวัน ท่ามกลางการรักษาความปลอดภัยสุดเข้มงวด โดยเกาหลีเหนือขนทีมอารักขามานับร้อยชีวิต ใช้เครื่องบินสามลำ จัดมาเองทั้งรถยนต์ อาหารและอาวุธของเจ้าหน้าที่ ส่วนสหรัฐฯใช้รถคุ้มกันผู้นำกว่า 50 คัน รวมถึง เดอะ บีส รถหุ้มเกราะสำหรับประธานาธิบดี ด้านสิงคโปร์ใช้ทหาร กุรข่า สังกัดกองทัพอังกฤษ ประสานมือตำรวจมาดูแลความปลอดภัยตลอด 5 วัน ขณะที่ทั่วโลกลุ้นผลการเจรจายุติ โครงการนิวเคลียร์เกาหลีเหนือ-ข้อตกลงสันติภาพสงครามเกาหลี,สำนักข่าวต่างประเทศรายงานเกาะติดบรรยากาศการประชุมสุดยอดครั้งประวัติศาสตร์ ระหว่างนายคิม จอง อึน ผู้นำสูงสุดเกาหลีเหนือ กับนายโดนัลด์ ทรัมป์ ประธานาธิบดีสหรัฐฯ ในประเด็นโครงการนิวเคลียร์เกาหลีเหนือ และข้อตกลงสันติภาพสงครามเกาหลี ที่โรงแรมคาเปลลา เกาะเซนโตซา ประเทศสิงคโปร์ ในวันที่ 12 มิ.ย.นี้ โดยผู้นำทั้งสองได้เดินทางถึงสิงคโปร์แล้วในวันที่ 10 มิ.ย.ท่ามกลางการรักษาความปลอดภัยอย่างหนาแน่น,ทั้งนี้ หนังสือพิมพ์เดอะสเตรทไทม์ส สิงคโปร์ รายงานว่า นายคิม จอง อึน พร้อมเจ้าหน้าที่ระดับสูงและคณะผู้ติดตามอย่างน้อย 100 คน ได้เดินทางถึงสิงคโปร์เมื่อเวลา 15.50 น. ตามเวลาท้องถิ่น โดยบินตรงจากกรุงเปียงยาง เกาหลีเหนือ ด้วยเครื่องบินโบอิ้ง 747 สายการบินแอร์ไชน่า จำนวน 3 ลำ ลงจอดที่สนามบินนานาชาติชางงี ก่อนขึ้นขบวนรถมุ่งหน้าสู่โรงแรมเซนต์ รีจิส สิงคโปร์ ย่านถนนออร์ชาร์ด ซึ่งตอนถึงโรงแรมได้มีชุดอารักขาที่เดินทางมาเตรียมพร้อมที่สิงคโปร์ตั้งแต่วันที่ 9 มิ.ย.วิ่งตามประกบรถที่เชื่อว่านายคิมนั่งอยู่อย่างเหนียวแน่น เหมือนกับคราวประชุมสุดยอดเกาหลีเหนือ-เกาหลีใต้ ที่หมู่บ้านปันมุนจอม เส้นขนานที่ 38 ฝั่งเกาหลีใต้ เมื่อวันที่ 27 เม.ย.ที่ผ่านมา,สื่อสิงคโปร์รายงานด้วยว่า ขบวนรถของคณะเกาหลีเหนือครั้งนี้มีอย่างน้อย 35 คัน และก่อนที่นายคิม จอง อึน จะเดินทางมาถึง รัฐบาลเกาหลีเหนือได้ส่งเครื่องบินลำเลียงรุ่นอิลยูชิน-76 ล่วงหน้ามาสิงคโปร์ก่อน บรรทุกทั้งรถยนต์ส่วนตัว อาหารสำหรับรับรองผู้นำ รวมทั้งอาวุธประจำกายของเจ้าหน้าที่รักษาความปลอดภัย,สำหรับนายโดนัลด์ ทรัมป์ ประธานาธิบดีสหรัฐฯ เดินทางถึงสิงคโปร์ ที่ฐานทัพอากาศปายา เลปาร์ ทางตะวันออกของเกาะ ด้วยเครื่องบินแอร์ฟอร์ซวัน ในเวลา 20.35 น. ตามเวลาท้องถิ่น เดินทางมาพร้อมกับนายไมค์ ปอมเปโอ รมว.ต่างประเทศสหรัฐฯ นายจอห์น โบลตัน ที่ปรึกษาความมั่นคงสายเหยี่ยว นายจอห์น เคลลี หัวหน้าคณะทำงานทำเนียบขาวสหรัฐฯ โดยเข้าพักผ่อนที่โรงแรมแชงกรี-ลา ซึ่งอยู่ห่างจากโรงแรมเซนต์รีจิส สิงคโปร์ ไปประมาณ 750 เมตร ขณะที่ขบวนรถของนายทรัมป์ใช้รถส่วนตัวและรถของตำรวจสิงคโปร์รวมกว่า 50 คัน ในจำนวนนี้เป็นรถหุ้มเกราะสำหรับประธานาธิบดีสหรัฐฯ ชื่อ เดอะ บีส 2 คัน ที่ป้องกันได้ทั้งอาวุธเคมีหรือจรวดอาร์พีจี,ต่อมากระทรวงต่างประเทศสิงคโปร์เผยว่า นายคิม จอง อึน มีกำหนดหารือส่วนตัวกับนายลี เซียน หลุง นายกรัฐมนตรีสิงคโปร์ ที่ทำเนียบรัฐบาลอิสตานา ในวันที่ 10 มิ.ย. ขณะที่นายทรัมป์จะเข้าพบเป็นการส่วนตัวกับนายลี เซียน หลุง ในวันที่ 11 มิ.ย. นอกจากนี้ ผู้นำสิงคโปร์ยังแถลงว่า ค่าใช้จ่ายในการเตรียมการประชุมสุดยอดครั้งนี้อยู่ที่ประมาณ 20 ล้านดอลลาร์สหรัฐฯ หรือราว 640 ล้านบาท ซึ่งสิงคโปร์ยินดีจ่าย เพื่อช่วยเหลือนานาชาติ และรัฐบาลสิงคโปร์อาจเพิ่มมูลค่าการค้ากับเกาหลีเหนือ หากการเจรจาสามารถนำไปสู่การยกเลิกมาตรการคว่ำบาตรเกาหลีเหนือขององค์การสหประชาชาติ หรือยูเอ็น,สำหรับการประชุมสุดยอดครั้งนี้ เป็นที่จับตาไปทั่วโลกว่าจะบรรลุผลสำเร็จหรือไม่ หลังนายทรัมป์ ผู้นำสหรัฐฯ ประกาศจุดยืนว่าจะกดดันให้รัฐบาลเกาหลีเหนือ ทำลายโครงการอาวุธนิวเคลียร์และขีปนาวุธ พร้อมขู่ว่าจะเดินออกจากโต๊ะเจรจา หากเห็นว่าไม่มีประโยชน์ที่จะพูดคุยต่อไป แต่ขณะเดียวกันนายทรัมป์ มีการผ่อนคลายท่าทีแข็งกร้าว ระบุว่าอย่างน้อยการเจรจาครั้งนี้ อาจเห็นข้อสรุปของข้อตกลงสันติภาพสงครามเกาหลี ช่วง พ.ศ.2493-2496 ที่จนปัจจุบันนี้ยังไม่ถือว่าจบสงคราม เนื่องจากเป็นเพียงข้อตกลงหยุดยิง,แม้รัฐบาลเกาหลีเหนือมิได้เปิดเผยรายละเอียดการเจรจาของนายคิม จอง อึน แต่ นายไมค์ ปอมเปโอ รมว.ต่างประเทศสหรัฐฯ เปิดเผยหลังจากหารือเป็นการส่วนตัวกับนายคิม จอง อึน ที่กรุงเปียงยางว่า นายคิม จอง อึน มีท่าทีพร้อมจะปลดอาวุธนิวเคลียร์และโครงการพัฒนาขีปนาวุธ เพราะเข้าใจว่ารูปแบบนี้ใช้ไม่ได้ผลในการต่อรองกับนานาประเทศ โดยเฉพาะอย่างยิ่งประเทศมหาอำนาจ และการประชุมครั้งนี้ถือเป็นเรื่องใหญ่ ทั้งเกาหลีเหนือและสหรัฐฯ ต้องเห็นร่วมกันในการสร้างความเปลี่ยนแปลงที่สำคัญ,ขณะที่สำนักข่าวรอยเตอร์รายงานอ้างแหล่งข่าวที่ไม่ขอเปิดเผยนามว่า กำหนดการหารือระหว่างนายคิม จอง อึน กับนายทรัมป์จะมีขึ้นในเวลา 09.00 น. ของวันที่ 12 มิ.ย. ตามเวลาท้องถิ่น จากนั้นนายคิม จอง อึน จะเดินทางออกจากสิงคโปร์ในเวลา 14.00 น. วันเดียวกัน แต่มิได้ระบุถึงกำหนดการของนายทรัมป์แต่อย่างใด,ก่อนหน้านี้ รัฐบาลสิงคโปร์ได้ประกาศให้เขตเซ็นทรัล ที่ตั้งโรงแรมที่พักของนายคิม จอง อึน และนายทรัมป์ รวมถึงเกาะเซนโตซา สถานที่ประชุมสุดยอด เป็นพื้นที่กิจกรรมพิเศษตลอดช่วงวันที่ 10-14 มิ.ย.นี้ ทั้งรักษาความปลอดภัยโดยทหารหน่วย กุรข่า สังกัดกองทัพอังกฤษและตำรวจสิงคโปร์ ส่วนองค์การการบินพลเรือนระหว่างประเทศหรือไอซีเอโอ แจ้งเตือนการควบคุมน่านฟ้าสิงคโปร์เป็นบางช่วง ระหว่างวันที่ 11-13 มิ.ย. เครื่องบินทุกลำที่มุ่งหน้าสู่สนามบินนานาชาติชางงี ประเทศสิงคโปร์ จะต้องลดความเร็วและถูกจำกัดการใช้รันเวย์ ทั้งมีการแจ้งเตือนให้เครื่องบินหลีกเลี่ยงการเข้าใกล้ฐานทัพอากาศปายาเลปาร์ หากละเมิดก็อาจมีการส่งเครื่องบินรบเข้าประกบ,ต่อมา สำนักข่าวเอพีและหนังสือพิมพ์เดอะสเตรทไทม์ส สิงคโปร์ รายงานเพิ่มเติมว่า นายคิม จอง อึน ผู้นำสูงสุดเกาหลีเหนือ ได้เข้าพบเป็นการส่วนตัวกับนายลี เซียน หลุง นายกรัฐมนตรีสิงคโปร์ ที่ทำเนียบรัฐบาลอิสตานา พร้อมกล่าวว่า ทั้งโลกกำลังจับตาการประชุมครั้งประวัติศาสตร์ ระหว่างเกาหลีเหนือ กับสหรัฐอเมริกา ขอขอบคุณผู้นำสิงคโปร์ ในการอำนวยความสะดวกทุกๆสิ่ง ทำให้การเตรียมพร้อมการเจรจาครั้งสำคัญเป็นไปอย่างสมบูรณ์ หากการเจรจาประสบความสำเร็จ มั่นใจว่าเหตุการณ์ในสิงคโปร์จะถูกบันทึกในประวัติศาสตร์ ขณะที่ นายลี เซียน หลุง กล่าวตอบว่า ขอขอบคุณที่เดินทางมาสิงคโปร์ และขอบคุณที่เลือกจัดประชุมในสิงคโปร์ ขอให้นายคิม จอง อึน ประสบผลสำเร็จในการหารือ,ขณะที่สมเด็จพระสันตปาปา หรือโป๊ปฟรานซิส ประมุขแห่งคริสตจักรโรมันคาทอลิก ทรงออกแถลงการณ์ว่า พระองค์หวังว่าการเจรจาในสัปดาห์นี้ ระหว่างสหรัฐอเมริกาและเกาหลีเหนือ จะประสบผล สำเร็จและนำไปสู่การวางรากฐานของสันติภาพ
พบกันวันนี้ สองผู้นำสูงสุด สหรัฐอเมริกา-เกาหลีเหนือ ทรัมป์-คิม หลังทั้งคู่เดินทางถึงเกาะเซนโตซา ประเทศสิงคโปร์ ล่วงหน้าสองวัน ท่ามกลางการรักษาความปลอดภัยสุดเข้มงวด
ข่าวหน้า 1,โดนัลด์ ทรัมป์,คิม จอง อึน,สิงคโปร์,ประชุมซัมมิต,ข่าวทั่วไป